b'\n_START_ARTICLE_\nFyrv\xc3\xa6rkeriulykken i Seest\n_START_PARAGRAPH_\nFyrv\xc3\xa6rkeriulykken i Seest var en af de st\xc3\xb8rste danske ulykker i nyere tid. Den ramte den sydvestligt beliggende Kolding-forstad Seest den 3. november 2004._NEWLINE_Da to medarbejdere var i gang med at t\xc3\xb8mme en 40 fods ISO-container med fyrv\xc3\xa6rkeri p\xc3\xa5 N. P. Johnsens Fyrv\xc3\xa6rkerifabrik, tabte de en kasse raketter. Raketterne eksploderede, og ilden bredte sig hurtigt til resten af fyrv\xc3\xa6rkeriet i containeren samt en anden 40 fods container, hvorefter der skete en stor eksplosion klokken 15:25. _NEWLINE_Branden bredte sig ogs\xc3\xa5 til de haller, hvor hovedparten af fyrv\xc3\xa6rkeriet blev opbevaret (ca. 800 tons ca. 284 ton NEM (nettoeksplosivm\xc3\xa6ngde)). Da det sprang i luften kl. 17:45 ved tre store eksplosioner, fremkaldte det en jordrystelse, der svarer til 2,2 p\xc3\xa5 Richter-skalaen. Eksplosionerne sendte betonstykker, mursten, tagplader og store jerndragere flere hundrede meter v\xc3\xa6k fra fabriksomr\xc3\xa5det._NEWLINE_P\xc3\xa5 det tidspunkt havde politiet evakueret langt de fleste naboer til fabrikken. 760 husstande med omkring 2000 mennesker blev evakueret. Mange af dem s\xc3\xa5 f\xc3\xb8rst deres hus igen tre dage senere. 355 huse fik skader. Af dem var 176 s\xc3\xa5 medtagne, at beboerne ikke umiddelbart kunne vende tilbage. Omtrent 75 huse var s\xc3\xa5 medtagne, at de m\xc3\xa5tte rives ned og genopbygges. Omkring 85 mennesker blev s\xc3\xa5ret og m\xc3\xa5tte p\xc3\xa5 hostpitalet._NEWLINE_To m\xc3\xa5neder efter ulykken blev de samlede erstatninger ansl\xc3\xa5et til 750 millioner kroner._NEWLINE_Ved den f\xc3\xb8rste eksplosion i containerne omkom den 33-\xc3\xa5rige deltidsbrandmand, Max J\xc3\xb8rgensen, og to andre fra redningsmandskabet blev alvorligt s\xc3\xa5ret. Max J\xc3\xb8rgensen blev posthumt tildelt Forsvarets medalje for Faldne og S\xc3\xa5rede i tjeneste._NEWLINE_Den 28. april 2005 konkluderede politiet i Kolding i en rapport, at ulykken var et h\xc3\xa6ndeligt uheld._NEWLINE_12 virksomheder i omr\xc3\xa5det blev ramt. Kolding Kommune besluttede at opk\xc3\xb8be grundene og bruge dem til boliger og gr\xc3\xb8nne omr\xc3\xa5der._NEWLINE_Den 15. maj 2006 blev en rapport offentliggjort. Den var udf\xc3\xa6rdiget af en uafh\xc3\xa6ngig ekspertgruppe nedsat af \xc3\xb8konomi- og erhvervsministeren og forsvarsministeren. Rapporten konkluderede (citater fra pressemeddelelse), "at der ikke ses at v\xc3\xa6re beg\xc3\xa5et lovovertr\xc3\xa6delser af de ber\xc3\xb8rte danske myndigheder." Ekspertgruppen finder desuden, at "man ikke finder grundlag for at udtale, at de involverede danske myndigheder vidste eller burde vide, at fyrv\xc3\xa6rkeri af den p\xc3\xa5g\xc3\xa6ldende karakter kunne indeb\xc3\xa6re v\xc3\xa6sentlige sikkerhedsm\xc3\xa6ssige risici". Endelig mener Ekspertgruppen "ikke, at sagsbehandlinger i de danske ber\xc3\xb8rte myndigheder har v\xc3\xa6ret beh\xc3\xa6ftet med fejl, som er \xc3\xa5rsag til ulykken i Seest, hverken til selve ant\xc3\xa6ndelsen eller skadesomfanget."'